-στον τομέα των οδικών μεταφορών, το έργο της πλατφόρμας συνεργατικής, συνδεδεμένης και αυτοματοποιημένης κινητικότητας (ΣΣΑΚ) και της επικείμενης ευρωπαϊκής σύμπραξης ΣΣΑΚ εξετάζει την ΤΝ και τα ειδικά δεοντολογικά ζητήματα που εγείρει η κινητικότητα χωρίς οδηγό. Στην έκθεση της ομάδας εμπειρογνωμόνων της Ευρωπαϊκής Επιτροπής —Ethics of Connected and Automated Vehicles [Δεοντολογία στον τομέα των συνδεδεμένων και αυτοματοποιημένων οχημάτων]— παρέχονται συστάσεις σχετικά με την οδική ασφάλεια, την ιδιωτικότητα, τη δικαιοσύνη, την εξηγησιμότητα και την ευθύνη .

Πηγή: AI Watch – Ευρωπαϊκή Επιτροπή.

Συνολικά 19 κράτη μέλη (πιο πρόσφατα η Ισπανία και η Πολωνία, τον Δεκέμβριο του 2020), καθώς και η Νορβηγία υιοθέτησαν στρατηγικές. Ορισμένα κράτη μέλη (π.χ. Φινλανδία, Κύπρος και Γερμανία) έχουν ήδη επικαιροποιήσει και επανεξετάσει τις αρχικές στρατηγικές τους.

Οι εθνικές στρατηγικές ΤΝ και οι πολιτικές στήριξης διαφέρουν ως προς τη στρατηγική προσέγγιση, το επίπεδο λεπτομέρειας των προτεινόμενων δράσεων και την τομεακή εστίαση.

Τα κράτη μέλη χρησιμοποίησαν διαφορετικές προσεγγίσεις για τη χάραξη των εθνικών στρατηγικών τους για την ΤΝ, οι οποίες κυμαίνονται από μια γενική στρατηγική υψηλού πολιτικού επιπέδου που καλύπτει πολλές διαφορετικές πρωτοβουλίες πολιτικής, έως επιχειρησιακές στρατηγικές με συγκεκριμένες δράσεις και κατανεμημένο κονδύλιο του προϋπολογισμού.

Για παράδειγμα, η επικαιροποίηση της γερμανικής στρατηγικής για την ΤΝ το 2020 ανταποκρίνεται στις νέες εξελίξεις στον τομέα της ΤΝ, εστιάζει τις πρωτοβουλίες της σε πέντε πεδία δράσης και προσθέτει 87 μέτρα τα οποία προτίθεται να εφαρμόσει η ομοσπονδιακή κυβέρνηση έως το 2022. Στο πλαίσιο της γερμανικής δέσμης μέτρων για την ανάκαμψη από την πανδημία COVID-19, η ομοσπονδιακή κυβέρνηση της Γερμανίας αύξησε τη χρηματοδοτική της δέσμευση για την ΤΝ κατά 2 δισ. EUR σε 5 δισ. EUR έως το 2025. Η στρατηγική της Εσθονίας παρέχει ολοκληρωμένη επισκόπηση των υφιστάμενων και προτεινόμενων μέτρων πολιτικής, μαζί με τους στόχους τους, τις προθεσμίες και τις εκτιμήσεις του προϋπολογισμού. Η στρατηγική της Ισπανίας προτείνει 30 μέτρα σε έξι τομείς δράσης, συμπεριλαμβανομένης της σημαντικής χρηματοδότησης για εταιρείες με τη μορφή ενισχύσεων και επιχειρηματικών κεφαλαίων δημόσιου και ιδιωτικού τομέα. Η στρατηγική προβλέπει επίσης ένα πρόγραμμα πράσινης ΤΝ, το οποίο αποσκοπεί στην προώθηση της ανάπτυξης αποτελεσματικών αλγορίθμων και της χρήσης τους για την αντιμετώπιση περιβαλλοντικών προβλημάτων.

Ορισμένα κράτη μέλη έχουν συμπεριλάβει μέτρα για τη στήριξη της ανάπτυξης και της διάδοσης της ΤΝ στο πλαίσιο άλλων στρατηγικών ψηφιοποίησης. Για παράδειγμα, η βουλγαρική γενική ιδέα για την ανάπτυξη της τεχνητής νοημοσύνης βασίζεται στο εθνικό στρατηγικό έγγραφο για τον ψηφιακό μετασχηματισμό της Βουλγαρίας (2020-2030) που εγκρίθηκε τον Ιούλιο του 2020 και λαμβάνει υπόψη τα μέτρα για την ανάπτυξη και τη διάδοση της ΤΝ που προβλέπονται σε ορισμένες τομεακές στρατηγικές. Η επικείμενη βελγική εθνική στρατηγική αποτελεί συνδυασμό των τριών περιφερειακών στρατηγικών (σύμφωνα με την κατανομή αρμοδιοτήτων στο εσωτερικό του Βελγίου) με τη δική τους εστίαση και τις προτεραιότητες και την ομοσπονδιακή εστίαση και τις αντίστοιχες προτεραιότητες.

Οι εθνικές πολιτικές διαφέρουν επίσης όσον αφορά τους τομείς προτεραιότητας για δράση. Ορισμένα κράτη μέλη (π.χ. Μάλτα και Σλοβακία) υιοθέτησαν οριζόντια προσέγγιση και δεν προσδιόρισαν συγκεκριμένους τομείς προτεραιότητας. Άλλα επικεντρώθηκαν στους οικονομικούς τομείς που παρουσιάζουν υψηλό δυναμικό ανάπτυξης ή παρέχουν ανταγωνιστικό πλεονέκτημα, π.χ. η Γαλλία και η Ιταλία απαριθμούν μέτρα σε ευρύ φάσμα προσεκτικά επιλεγμένων τομέων που είναι σημαντικοί για τις οικονομίες τους. Οι τομείς που καλύπτονται συχνότερα στις εθνικές στρατηγικές για την ΤΝ είναι η μεταποίηση, η υγειονομική περίθαλψη, η γεωργία, η δημόσια διοίκηση, οι μεταφορές, η εφοδιαστική, η εκπαίδευση και η ενέργεια. Εκτός από τους βασικούς τομείς εφαρμογής της ΤΝ, ορισμένα κράτη μέλη έχουν προγραμματίσει δράσεις, για παράδειγμα, στον τομέα της ναυτιλίας (Κύπρος), των μετεωρολογικών προβλέψεων (Γερμανία), της τέχνης και του πολιτισμού (Ιταλία), της βιοποικιλότητας (Πορτογαλία), της δικαιοσύνης (Λετονία) και της μόδας (Ισπανία). Ορισμένα επικεντρώνονται ειδικότερα στην εφαρμογή της ΤΝ δίνοντας προτεραιότητα σε συγκεκριμένο τομέα, π.χ. στην ενέργεια (Λιθουανία) ή στο νερό (Κάτω Χώρες).

2.Προοπτικές — επικείμενες εθνικές δράσεις

Η Αυστρία αναμένει να δημοσιεύσει τη στρατηγική της έως το τέλος του δεύτερου τριμήνου του 2021, με την επιφύλαξη του τελικού πολιτικού συντονισμού. Η στρατηγική καθορίζει το πλαίσιο συνθηκών για ευημερία, υπευθυνότητα και ασφάλεια στη χρήση της ΤΝ σε όλους τους τομείς της ζωής σύμφωνα με τις ευρωπαϊκές απαιτήσεις για αξιόπιστη ΤΝ. Οι στόχοι της αυστριακής στρατηγικής διατυπώνονται σε στενό συντονισμό και σε συνολική συμφωνία με τα θεμέλια της ΤΝ, τους στόχους και την κοινή δράση της Ευρωπαϊκής Ένωσης. Στους βασικούς τομείς εστίασης θα περιλαμβάνονται το κανονιστικό πλαίσιο (δεοντολογικές, νομικές πτυχές), η ασφάλεια και η προστασία της ΤΝ, ο καθορισμός προτύπων, η υποδομή της ΤΝ, η χρήση και ανταλλαγή δεδομένων, οι προϋποθέσεις για την έρευνα, ανάπτυξη και καινοτομία, η μεταφορά και η υιοθέτηση της ΤΝ, η συνεργασία μεταξύ εκπαίδευσης, έρευνας και επιχειρηματικού κοινωνικού διαλόγου και η δημιουργία ευαισθητοποίησης, και η ΤΝ στον δημόσιο τομέα.

Βέλγιο: την περίοδο 2017-2019 εγκρίθηκαν και υλοποιήθηκαν τρεις περιφερειακές στρατηγικές και προγράμματα ΤΝ. Τον Ιούνιο του 2020 όλες οι βελγικές οντότητες ενέκριναν έκθεση για τον καθορισμό κοινού εθνικού σχεδίου δράσης για την ΤΝ. Δεδομένου ότι η έγκριση του σχεδίου αυτού αποτελεί προτεραιότητα για την ομοσπονδιακή κυβέρνηση, αναμένονται συζητήσεις προς αυτή την κατεύθυνση μεταξύ όλων των αρμόδιων αρχών. Στόχος είναι η δημιουργία συνεκτικού πολιτικού πλαισίου που θα μπορεί να προωθεί συνέργειες μεταξύ των διαφόρων τομέων πολιτικής και των διαφόρων αρμόδιων οντοτήτων.

Βουλγαρία: τον Δεκέμβριο του 2020 το υπουργικό συμβούλιο ενέκρινε το εθνικό στρατηγικό έγγραφο (Concept for the development of AI in Bulgaria until 2030).

Η Κροατία έχει καταρτίσει προσχέδιο εθνικού σχεδίου για την ανάπτυξη της τεχνητής νοημοσύνης για την περίοδο από το 2021 έως το 2025. Η ομάδα εργασίας συνέταξε το εθνικό σχέδιο και θα οριστικοποιήσει το έγγραφο με την εκπόνηση συγκεκριμένων μέτρων, τα οποία αναμένεται να ολοκληρωθούν έως το τέλος του 2021. Κατά την κατάρτιση του εθνικού σχεδίου, ελήφθησαν υπόψη οι κατευθυντήριες γραμμές των βασικών στρατηγικών εγγράφων σε επίπεδο ΕΕ: του συντονισμένου σχεδίου για την τεχνητή νοημοσύνη και της Λευκής Βίβλου για την τεχνητή νοημοσύνη.

Η Τσεχία θα επικαιροποιήσει την εθνική στρατηγική για την ΤΝ σύμφωνα με το νέο συντονισμένο σχέδιο.

Η Δανία εξετάζει επί του παρόντος τον καλύτερο τρόπο αντιμετώπισης και, εφόσον χρειαστεί, αναθεώρησης της υφιστάμενης εθνικής στρατηγικής για την ΤΝ από το 2019.

Η στρατηγική της Εσθονίας πλησιάζει στο τέλος της τον Ιούλιο του 2021. Η Εσθονία θα την επανεξετάσει και θα την επικαιροποιήσει το 2021. Έχει υπερβεί τις προσδοκίες και στην Εσθονία έχει παρατηρηθεί ευρεία υιοθέτηση και χρήση της ΤΝ — με περισσότερες από 50 περιπτώσεις χρήσης ΤΝ να χρησιμοποιούνται από τον δημόσιο τομέα. Όσο αυξάνεται ο αριθμός των περιπτώσεων χρήσης ΤΝ, έχουν βελτιωθεί σημαντικά και οι ικανότητες/δεξιότητες που σχετίζονται με την ΤΝ. Ωστόσο, εξακολουθούν να υπάρχουν νομοθετικά ζητήματα που θα πρέπει να αντιμετωπιστούν και να εξεταστούν, για παράδειγμα, η κατάργηση παρωχημένων κανόνων ώστε να καταστεί δυνατή η αυτοματοποίηση των διοικητικών διαδικασιών.

Η Φινλανδία δρομολόγησε επικαιροποιημένο εθνικό πρόγραμμα ΤΝ τον Νοέμβριο του 2020. Το πρόγραμμα ΑΙ 4.0 προωθεί την ανάπτυξη και την εισαγωγή της ΤΝ και άλλων ψηφιακών τεχνολογιών σε εταιρείες, κυρίως σε ΜΜΕ με ιδιαίτερη έμφαση στη βιομηχανία.

Η Γαλλία δρομολόγησε το 2018 την πρώτη φάση της γαλλικής εθνικής στρατηγικής στον τομέα της ΤΝ, με προϋπολογισμό ύψους 800 εκατ. EUR για 3 έτη, δίνοντας ιδιαίτερη έμφαση (1/3 των δαπανών) στην τόνωση της έρευνας, με τη δημιουργία διεπιστημονικών ινστιτούτων 3IA, την πρόσθετη χρηματοδότηση 180 διδακτορικών και τη δημιουργία εγκατάστασης υπερυπολογιστικής πετακλίμακας. Η δεύτερη φάση αυτής της στρατηγικής (2021-2022) θέτει βασικές προτεραιότητες για την ανάπτυξη της ενσωματωμένης ΤΝ και της αξιόπιστης ΤΝ σε κρίσιμα συστήματα, προκειμένου να ενισχυθεί η εθνική βιομηχανική βάση και παράλληλα να επιταχυνθεί η ψηφιακή και οικολογική μετάβαση των εταιρειών χάρη στην ΤΝ. Η εκπαίδευση και η επανακατάρτιση στον τομέα της ΤΝ θα αποτελέσουν επίσης σημαντική κατεύθυνση.